## Dokumentit të Politikave të Sigurisë dhe Shëndetit në Punë 2024 - 2030

## dhe Planit të Veprimit”

Ministria e Ekonomisë, Kulturës dhe Inovacionit në kuadër të procesit të konsultimit të projektvendimit “Për miratimin e “Dokumentit të Politikave për Sigurinë dhe Shëndetin në Punë 2024 - 2030 dhe Planit të Veprimit”, mirëpret sugjerimet e partnerëve socialë (organizatave të punëmarrësve dhe punëdhënësve) nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme.

Konsultimet në portalin e “Regjistri Elektronik për Njoftimet dhe Konsultimet Publike”: do të realizohen në 20 ditë pune, duke filluar nga data 23.10.2024 dhe përfundojnë në datë 20.11.2024.

“Dokumenti i Politikave për Sigurinë dhe Shëndetin në Punë 2024 - 2030 dhe Planit të Veprimit”, ka për qëllim krijimin një vizion i qartë për të ardhmen, të zbërthyer në politika, prioritete e objektiva strategjikë dhe masa të mirëpërcaktuara, të cilat mund të zbatohen në mënyrë efektive, duke zhvilluar një sistem më të dobishëm inspektimi dhe menaxhimi të Sigurisë Shëndetin në Punë.

Gjithashtu, ka për qëllimin vazhdimin e reformave të fushën e sigurisë dhe shëndetit në punë, reflektimin e ndryshimeve që kanë ndodhur në botën e punës gjatë viteve të zbatimit të dokumentit të mëparshëm “Dokumentit Politik për Sigurinë dhe Shëndetin në Punë Sigurinë dhe Shëndetin në Punë, 2016 - 2020”.

Hartimi i “Dokumentit të Politikave për Sigurinë dhe Shëndetin në Punë, 2024 - 2030 dhe të Planit të Veprimit”, është pjesë e Programit Analitik të Akteve të Këshillit të Ministrave nga Ministria e Ekonomisë, Kultrurës dhe Inovacionit, për vitin 2024.

Hartimi dhe miratimi i këtij dokumenti politikash përmbush një nga rekomandimet e dhëna në “Raportin e Progresit për Shqipërinë, 2023”, për Kapitullin 19 “Politikat Sociale dhe të Punësimit”, në kuadër të procesit të negociatave për anëtarësimin e Shqipërisë në Bashkimin Evropian, të prioriteteve të Qeverisë të parashikuara në “Strategjinë Kombëtare për Zhvillim dhe Integrim Evropian 2022 - 2030”, *(miratuar me VKM nr. 88, datë 22.02.2023)* në “Strategjinë Kombëtare të Punësimit dhe Aftësive 2023 - 2030 dhe Planit të Veprimit për zbatimin e saj, si dhe të Planit të Zbatimit të Garancisë Rinore 2023 - 2024” *(miratuar me VKM nr. 173, datë 24.03.2023).*

“Dokumenti i Politikave të Sigurisë dhe Shëndetit në Punë 2024 - 2030”, është në përputhje dhe bazohet në parimet, politikat dhe legjilacionin ndërkombëtar, evropian dhe kombëtar për Sigurinë dhe Shëndetin në Punë:

* Strategjinë Globale e ONP/ILO-s për Sigurinë dhe Shëndetin në Punë 2024-2030
* Rezolutat e miratuara në Konferencën e 110-të Ndërkombëtare të Punës në lidhje me përfshirjen e një mjedisi të sigurt dhe të shëndetshëm pune si një e drejtë themelore, në Deklaratën e ONP/ILO-s të vitit 1998 mbi Parimet dhe të Drejtat Themelore në Punë.
* Konventat Themelore të ONP/ILO-s për SSHP (Konventat 155 dhe 187)
* Kornizën e Strategjike së BE-së për SSHP 2021-2027
* [Direktivën e Këshillit të BE-së 89/391/EEC e datës 12 qershor 1989](https://osha.europa.eu/en/legislation/directives/the-osh-framework-directive/1) mbi futjen e masave për të inkurajuar përmirësimet në sigurinë dhe shëndetin e punëtorëve në punë, e cila garanton kërkesat minimale të sigurisë dhe shëndetit në të gjithë Evropën, ndërsa shtetet anëtare lejohen të mbajnë ose vendosin masa më të rrepta.
* Ligjin nr. 10237, datë 18.02.2010, “Për Sigurinë dhe Shëndetin në Punë”, të ndryshuar, (gërma “a”, pika 2, neni 38)

Dokumenti i Politikave, identifikon dhe synon të arrijë katër rezultate kryesore:

* Realizimin e një mjedisi të sigurt dhe të shëndetshëm pune si një e drejtë themelore.
* Përmirësimin e mjedisit të punës duke zbatuar një qasje parandaluese, sistematike dhe të mirëkoordinuar për administrimin e shërbimeve të sigurisë dhe shëndetit në punë.
* Ulja e shkallës së aksidenteve dhe sëmundjeve profesionale.
* Nxitja e një kulture parandaluese të sigurisë dhe shëndetit.